b'\n_START_ARTICLE_\nMotor z notranjim zgorevanjem\n_START_PARAGRAPH_\nMot\xc3\xb3r z n\xc3\xb3tranjim zgor\xc3\xa9vanjem (kratica MNZ) je toplotni stroj, v katerem se notranja energija goriva pretvarja v mehansko energijo (delo). Zna\xc4\x8dilno za MNZ je, da gorivo zgori v delovnem prostoru motorja, najve\xc4\x8dkrat je to prostor valjaste oblike (valj motorja). _NEWLINE_Delovanje MNZ vedno poteka v ve\xc4\x8d korakih, taktih. Plinski delovni kro\xc5\xbeni proces, ki je temelj delovanja MNZ, obsega zaporedje: stiskanje delovne snovi, segrevanje (tu: zgorevanje), raztegovanje (ekspanzija) delovne snovi in kon\xc4\x8dno, vra\xc4\x8danje delovne snovi na izhodi\xc5\xa1\xc4\x8dno stanje. Delovna snov je v vseh vsakdanjih primerih zrak s prime\xc5\xa1anim gorivom. Pri MNZ se prvi trije procesi opravijo v stroju, zadnji pa je nami\xc5\xa1ljeni proces ohlajanja delovne snovi, ki se opravi v atmosferi. Kot toplotni stroj (na\xc4\x8delo delovanja glej tam!) MNZ sprejema toploto, ki nastane z zgorevanjem, odpadno toploto pa oddaja v okolico z izpuhom dimnih plinov._NEWLINE_Koristni del kro\xc5\xbenega procesa je zgorevanje goriva v zraku v delovnem prostoru stroja. Spro\xc5\xa1\xc4\x8dena toplotna energija povzro\xc4\x8di mo\xc4\x8dan porast tlaka in temperature. Zaradi nastale tla\xc4\x8dne razlike med delovnim prostorom in okolico se bat v valju za\xc4\x8dne premikati in opravljati mehansko delo. To je delovni takt. Za nepretrgano delovanje motorja je potrebno opraviti tudi zamenjavo zraka. Ve\xc4\x8dji u\xc4\x8dinek dose\xc5\xbeemo s stiskanjem zraka pred zgorevanjem. _NEWLINE_Temperature delovne snovi so vi\xc5\xa1je, kot temperature stene valja. Kljub visokim temperaturam in visokim tlakom so trdnosti problemi pri motorjih z notranjim zgorevanjem manj\xc5\xa1i, kot pri toplotnih turbinskih strojih, saj je mogo\xc4\x8de stene valjev hladiti z vodo ali z okoli\xc5\xa1kim zrakom. Vi\xc5\xa1je temperature delovne snovi pa pomenijo bolj\xc5\xa1i izkoristek. to so pa\xc4\x8d ti na\xc5\xa1i motorji z notranjim izgorevanjem\n_START_SECTION_\nDrugi motorji in toplotni delovni stroji\n_START_PARAGRAPH_\nPoleg motorjev z notranjim zgorevanjem poznamo \xc5\xa1e motorje z zunanjim zgorevanjem, pri katerih zgoreva gorivo kontinuirano zunaj delovnega prostora. Spro\xc5\xa1\xc4\x8dena toplota se nato skozi stene valja dovaja delovni snovi. Proces je zaprt, zato je mogo\xc4\x8de delovno snov izbirati poljubno. Dovod toplote je posreden in podoben kot pri parnih batnih strojih, mo\xc5\xbena je uporaba vseh vrst goriva, tudi trdih, kot sta premog ali lesna biomasa. Uveljavljajo se predvsem kot stacionarni postroji za so\xc4\x8dasno pridobivanje elektri\xc4\x8dne energije in toplote. Zelo perspektivni predstavnik motorjev z zunanjim zgorevanjem je Stirlingov motor._NEWLINE_Plinske turbine ne \xc5\xa1tejemo med motorje z notranjim zgorevanjem, \xc4\x8deprav gorivo zgoreva znotraj postroja. Izraz motor je omejen na volumenske pogonske stroji, to je stroje, v katerih se ve\xc4\x8dina kro\xc5\xbenega procesa opravi v zaprtem prostoru z omejeno koli\xc4\x8dino snovi. Turbine so preto\xc4\x8dni stroji, saj se delovni proces opravi v neprekinjenem toku snovi. Izkoristek najbolj\xc5\xa1ih plinskih turbin je manj\xc5\xa1i od izkoristka najbolj\xc5\xa1ih MNZ. Pa\xc4\x8d pa je mo\xc5\xbena kombinacija: plinski postroj - parni postroj s parno turbino; to je dvojni, kombiniran kro\xc5\xbeni proces. Kombinirani plinsko-parni proces lahko dose\xc5\xbee vi\xc5\xa1ji izkoristek kot pri MNZ. _NEWLINE_Slabost MNZ v primerjavi z drugimi toplotnimi procesi je tudi visok dele\xc5\xbe du\xc5\xa1ikovih oksidov v dimnih plinih. Oksidacija du\xc5\xa1ika (iz zraka in goriva) je posledica zgorevanja pri zelo visoki temperaturi._NEWLINE_Parni motorji so pri\xc5\xa1li v uporabo pred MNZ, danes pa se malo bolj poredko. Pri parnih motorjih je proces zgorevanja goriva povsem lo\xc4\x8den od motorja, opravi se v parnem kotlu. Izkoristek postrojev s parnimi motorji je manj\xc5\xa1i kot izkoristek postrojev s parno turbino.'